**ÁLTALÁNOS SZERZŐDÉSI FELTÉTELEK**

**HATÁROZOTT IDEJŰ**

**BÉRLETI SZERZŐDÉSEKRE** Szerződésszám[]/[]/2014/[]

**1.**

A bérleti szerződés aláírásával az Ivory Production Kereskedelmi és Szolgáltató Korlátolt Felelősségű Társaság. (a továbbiakban „Ivory Production Kft.”) a Bérlőnek bérbe adja, Bérlő bérbe veszi az Ivory Production Kft. tulajdonát képező eszköz(öke)t (a továbbiakban „eszköz” vagy „eszközök”) a bérleti szerződés szerinti állapotban, az ott feltüntetett árak, díjak és feltételek mellett. Az eszköz(ök) azonosítására a bérleti szerződésben meghatározott sorozatszám és konfigurációi szolgálnak.

2. A szerződés időtartama

A bérleti szerződés az Ivory Production Kft. és Bérlő között határozott időtartamra (bérleti idő) jön létre. A bérleti szerződés megszüntetésére az általános szerződési feltételek 5. és 6. pontjaiban foglaltak az irányadók.

3. A bérleti szerződés díja

3.1. A Bérlő köteles az eszköz(ök)ért a bérleti szerződésben meghatározott díjakat fizetni.

3.2. A bérleti szerződésben bárhol említett díjak ÁFA nélküli, nettó árak.

3.4. A felek eltérő megállapodásának hiányában az esedékes díjakat a Bérlő előre köteles megfizetni. A díjfizetés akkor tekintendő teljesítettnek, amikor a számla ellenértéke teljes egészében az Ivory Production Kft. bankszámláján jóváírásra került.

4. Bérlő egyéb kötelezettségei

4.1. A Bérlő köteles

* + az eszköz(ök) számára szükséges és megfelelő tárolási helyet biztosítani,
* az eszköz(ök)et rendeltetésszerűen, kíméletesen kezelni, az átadott kezelési útmutató utasításait betartani,
* A Bérlő köteles az eszköz(ök) tárolásáért felelős kapcsolattartó személyt megnevezni, a felelős személy változását az Ivory Production Kft felé írásban jelezni. A Bérlő, illetve az Ivory Production Kft kapcsolattartója (kivéve, ha ő egyben cégnyilvántartásba bejegyzett képviselő) nem jogosult a bérleti szerződés módosításával, megszüntetésével kapcsolatban nyilatkozat tételére.
* A Bérlő az eszköz(ök)ön semmilyen változtatást nem végezhet, és köteles a meghibásodásokat és az eszköz(ök)ben keletkezett esetleges károsodást az Ivory Production Kft-nek haladéktalanul jelenteni.
  + A Bérlő nem végezhet az eszköz(ök)ön javítást és ilyet az Ivory Production Kft. által megbízott szakembereken kívül más személlyel sem végeztethet.
* A Bérlő köteles biztosítani az Ivory Production Kft számára a eszköz(ök)höz való hozzáférést javítás céljából a szokásos munkaidőben. Amennyiben a Bérlő a hozzáférést nem biztosítja, úgy az Ivory Production Kft jogosult az eredménytelen kiszállás költségeit a Bérlőre ráterhelni.
* A Bérlő köteles megakadályozni a berendezéssel (berendezésekkel) kapcsolatban minden, az Ivory Production Kft tulajdonjogát, rendelkezési jogosultságát korlátozó vagy akadályozó behatást, intézkedést, cselekményt. A Bérlő köteles minden ilyen eseményről az Ivory Production Kft-t azonnal írásban értesíteni.

4.2. A Bérlő felel minden, az eszköz(ök)ben keletkezett kárért, kivéve a rendeltetésszerű használat közben keletkezett meghibásodást.

4.3. A Bérlő írásban köteles tájékoztatni az Ivory Production Kft-t a cégnév, valamint a számlázási és telepítési cím változásáról. A Bérlő köteles a bejelentés elmulasztásából az Ivory Production Kft-nek az ezzel okozott károkat megtéríteni.

4.4. A Bérlő a bérleti szerződés tárgyát képező eszköz(ök)et az Ivory Production Kft. előzetes írásos beleegyezése nélkül nem adhatja bérbe, illetve harmadik személy használatába.

5. A bérleti szerződés felmondása rendes felmondás útján

5.1. A határozott idejű bérleti szerződést rendes felmondás útján megszüntetni nem lehet.

6. A bérleti szerződés megszüntetése azonnali hatályú, rendkívüli felmondással

6.1. Az Ivory Production Kft jogosult a bérleti szerződési viszonyt azonnali hatállyal, rendkívüli felmondással megszüntetni, ha a Bérlő

* valamely szerződésszegő magatartását az Ivory Production Kft írásbeli felszólítása ellenére sem szünteti meg, továbbá, ha a bérleti szerződésben vállalt lényeges kötelezettségeinek nem tesz eleget, így különösen, ha:
* a Bérlő ellen jogerősen csőd- vagy felszámolási eljárást rendeltek el;
* a Bérlő legfőbb szerve a Bérlő megszűnéséről szóló határozatot fogad el;
* a Bérlő az eszköz(ök) szervizelését és karbantartási munkáit nem a Ivory Production Kft-vel vagy annak alvállalkozójával végezteti, illetve a szervizelést és a karbantartási munkák elvégzését harmadik személynek megengedi;
* a Bérlő a berendezést (berendezéseket) az Ivory Production Kft. előzetes írásbeli beleegyezése nélkül bérbe, vagy harmadik személy használatába adja.

6.2. Amennyiben az Ivory Production Kft. a bérleti szerződést a Bérlő szerződésszegő magatartásának következményeként szünteti meg rendkívüli felmondással, úgy minden, a rendkívüli felmondással kapcsolatos költséget a Bérlő köteles viselni, és a Bérlő köteles a Ivory Production Kft-nek a szerződésszegéssel keletkezett minden kárát, költségét a bérleti szerződés megszűnésétől számított 15 napon belül az Ivory Production Kft. részére megtéríteni.

6.3. A Bérlő jogosult a bérleti szerződési viszonyt azonnali hatállyal rendkívüli felmondással megszüntetni, ha az Ivory Production Kft.

* szerződésszegő magatartását a Bérlő írásbeli felszólítása ellenére sem szünteti meg;
  + az Ivory Production Kft. ellen jogerősen csőd- vagy felszámolási eljárást rendeltek el.

**7. Általános rendelkezések**

7.1. A bérleti szerződés aláírásával a Bérlő elfogadja, hogy a magyar jog ellenkező kógens rendelkezése hiányában az Ivory Production Kft-t nem terheli felelősség a Bérlővel szemben a szerződésszegéssel okozott alábbi veszteségek és károk tekintetében: jövedelem-kiesés, tényleges vagy tervezett nyereség elvesztése (beleértve a szerződésből eredő nyereségvesztést); pénzbeli veszteség; tervezett megtakarításokkal kapcsolatos veszteség; üzleti jellegű veszteség; üzleti lehetőség elvesztése; vevőkör elvesztése; jó hírnév elvesztése; adatvesztés, -károsodás vagy -romlás; és minden egyéb, a Bérlő vagyonában bekövetkező közvetett vagy következményes veszteség és kár (kétség kizárása érdekében beleértve az ehelyütt fel nem sorolt típusú veszteségeket és károkat is).

A szerződésszegéssel az életet, valamint testi épséget vagy egészséget veszélyeztető, vagy szándékosan okozott kárért való felelősséget nem lehet kizárni.

7.2. **A szerződés teljessége**

A bérleti szerződés a hozzá tartozó általános szerződési feltételekkel együtt magában foglalja a bérleti szerződés tárgyára vonatkozóan az Ivory Production Kft. és a Bérlő teljes megállapodását, és hatálytalanít az Ivory Production Kft. és a Bérlő között a bérleti szerződés tárgyában korábban esetlegesen létrejött valamennyi megállapodást, szerződést, tárgyalást.

7.3. **Elválaszthatóság**

Amennyiben a bérleti szerződés vagy a hozzá tartozó általános szerződési feltételek valamelyik rendelkezése érvénytelen vagy azzá válik, úgy az nem vezet az egész szerződés érvénytelenségéhez, hanem a felek az érvénytelen helyett olyan rendelkezésben kötelesek megállapodni, amely megfelel az érvénytelen rendelkezés gazdasági céljának.

7.4. **Módosítás**

A bérleti szerződés módosítása és kiegészítése kizárólag a felek közös megegyezésével és csak írásos formában érvényes.

7.5. **Engedményezés, szerződés átruházás**

Az Ivory Production Kft. kifejezett előzetes írásos jóváhagyása nélkül a Bérlő harmadik személy részére nem engedményezheti a bérleti szerződésből eredő követeléseit, nem ruházhatja át a bérleti szerződést, illetve az abból eredő jogait. A fenti rendelkezés megsértésével megkötött átruházás, engedményezés az Ivory Production Kft-vel szemben hatálytalan.

7.6.**A szerződéskötés helye**

A bérleti szerződés megkötésének helye az Ivory Production Kft. székhelye.

7.7. **Bírósági kikötés**

A felektárgyalások útján kísérelnek meg megállapodni minden olyan vitás kérdésben, amely a bérleti szerződéssel összefüggésben felmerülhet. Ennek sikertelensége esetére a felek a bérleti szerződésből eredő vitáik elbírálására alávetik magukat a helyi bíróság hatáskörébe tartó ügyekben – az Ivory Production Kft székhelye szerinti bíróság kizárólagos illetékességének.

7.8. **Irányadó jog**

A bérleti szerződésre a magyar jog az irányadó.

A bérleti szerződés rendelkezéseiben vagy az ahhoz tartozó általános szerződési feltételekben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

Kelt: Budapesten, 2015.

..........................................................................

Bérlő PH.